FI Euroopan unionin virallinen lehti CE 78/531

(2004/C 78 E/0553)

KIRJALLINEN KYSYMYS E-3370/03

esittäjä(t): Jonas Sjöstedt (GUE/NGL) komissiolle

(14. marraskuuta 2003)

Aihe: Prodin lausunnot Ruotsin EMU-kansanäänestyksen tuloksesta

Ruotsissa ilmestyvä Aftonbladet julkaisi 21. syyskuuta 2003 Romano Prodin näkemyksiä Ruotsin EMU-kansanäänestyksen tuloksesta. Lehden mukaan Prodi oli kommentoinut tulosta mm. seuraavasti: ”Vastauksemme on ei, koska pelkäämme kaikkea uutta ja koska uskomme, että Ruotsin demokraattinen järjestelmä on muita demokratioita parempi.” Artikkeli jatkui seuraavasti: ”Vaalitulos on ilmaus maan yleisestä ilmapiiristä. Kielteinen vastaus kuvastaa Romano Prodin mukaan myös ruotsalaisten tunnetta omasta erityislaadustaan sekä pesäeroa ruotsalaisten ja muiden eurooppalaisten välillä. Se osoittaa sitä paitsi, että tiedot Euroopasta ovat puutteelliset.”

Ilmentävätkö Romano Prodin lausunnot myös komission näkemystä asiasta? Jos näin on, voisiko komissio selventää esimerkiksi, mitä se tarkoittaa ruotsalaisten uuden pelolla ja pesäerolla ruotsalaisten ja muiden eurooppalaisten välillä?

Romano Prodin komission puolesta antama vastaus

(8. tammikuuta 2004)

Komission puheenjohtaja korosti 16. tammikuuta 2002 kokoontuneessa parlamentin täysistunnossa seuraavaa: ”Miljoonille Euroopan kansalaisille heidän mukanaan kantamansa setelit ja kolikot ovat käsin kosketeltava todiste yhdistyneen Euroopan suuresta poliittisesta hankkeesta. Symboliselta kannalta euro päihittää sen emotionaalisen vaikutuksen, jonka henkilöllisyyden tarkastamisen lakkauttaminen yhteisön sisärajoilla aiheutti, vaikka tämän vaikutus olikin vahva. Eurolla on näin olennainen merkitys kansalaisten eurooppalaisen identiteetin ja yhteisen tulevaisuuden tunteen syntymisessä, ja samoin se on käsin kosketeltava merkki siitä, että Euroopan yhdentymiseen liittyy peruuttamattomia piirteitä. (…) Meidän on pidettävä tämä opetus mielessä valmistellaksemme kaikki ne askeleet, joita valmistaudumme yhdentymisprosessissa ottamaan.”

Koko komissio yhtyy tähän yleisesti tiedossa olevaan kantaan, eikä sitä ollut mitään syytä muuttaa euron käyttöönotosta Ruotsissa järjestetyn kansanäänestyksen yhteydessä.

Ruotsissa ilmestyvän sanomalehti Aftonbladetin artikkeleista haluan sanoa, että niissä on ilmeisesti lainattu ajatuksia puheenjohtaja Prodin antamasta haastattelusta, joka julkaistiin 15. syyskuuta 2003 italialaisessa päivälehti La Repubblicassa.

Tosiasiassa komission puheenjohtaja ei kommentoinut asioita sillä tavoin kuin ruotsalainen lehti ilmoitti hänen tehneen, vaan täysin komission linjaa tässä asiassa noudattaen hän sanoi seuraavaa: ”Tämä on vahinko, koska monet ruotsalaiset ymmärtävät ne edut, joita euro tuo kehitykselle. Kansalaismielipiteen enemmistö pelkäsi kuitenkin vielä asian uutuutta. Tämä oli poliittinen valinta, jonka tekijät halusivat korostaa ominaislaatuaan ja pelkäsivät menettävänsä jotakin sellaista, mitä he pitävät oman identiteettinsä kannalta olennaisen tärkeänä, vaikka näin menetettäisiinkin taloudelliset edut. […] Jokaisella kansalla on oikeus ilmaista mielipiteensä, ja meidän velvollisuutemme on kunnioittaa demokratian sääntöjen mukaisessa kansanäänestyksessä esitettyä kantaa.” Teksti jatkuu seuraavasti: ”Pohjois-Euroopassa osa väestöstä on vahvasti vakuuttunut, että tiettyä sosiaalista mallia voidaan paremmin puolustaa korostamalla oman identiteetin merkitystä. Tämä on pikemminkin poliittinen kuin taloudellinen valinta.”